8 Kwa Kopanong ya Puso ya Modimo ya 1946 ya setlhogo se se reng, “Merafe e e Itumetseng” e e neng e tshwaretswe kwa Cleveland, Ohio, Mokaulengwe Knorr o ne a neela puo e e reng, “Mathata a go Tlhabolola Dilo Sesha le go Oketsa.” Fa motho mongwe yo o neng a le gone kwa kopanong eo a bua ka boitumelo jo bo neng jwa tlisiwa ke puo eo, o ne a kwala jaana: “Ke ne ka nna le tshiamelo ya go nna gaufi le ene kwa seraleng mo maitseboeng ao, mme fa a ne a tlhalosa tiro e e tshwanetseng go dirwa a bo a re bolelela ka dithulaganyo tsa go oketsa legae le feketeri ya Bethele kwa Brooklyn, batho ba ne ba opa diatla gangwe le gape. Le fa motho yo o kwa seraleng a ne a sa kgone go bona difatlhego tsa batho, go ne go le motlhofo go bona boitumelo jwa bone.” Kwa kopanong ya ditšhabatšhaba kwa New York City ka 1950, batlakopanong ba ne ba itumelela go amogela Thanolo ya Lefatshe le Lesha ya Dikwalo Tsa Bokeresete Tsa Segerika (ka Seesemane), Baebele ya ntlha ya puo ya segompieno e e neng e buseditse leina la Modimo fa le tshwanetseng go nna gone mo Lefokong la gagwe.—Jer. 16:21.